Broj: 711-I-269-M-7/22-02-21

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić Ileković i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Igora Šegovića, ravnatelja Županijske bolnice Čakovec,** za davanjem mišljenja Povjerenstva, na 155. sjednici, održanoj 21. siječnja 2022.g. daje sljedeće:

**MIŠLJENJE**

**Obveznik Igor Šegović,** **ravnatelj** **Županijske bolnice Čakovec, ne može istovremeno uz obnašanje navedene dužnosti biti predsjednik niti član Upravnog vijeća Dječjeg vrtića Cipelica u Čakovcu, obzirom da isti nije proglašen ustanovom od posebnog državnog interesa, odnosno od posebnog interesa za jedinicu lokalne i područne (regionalne) samouprave, niti je posebnim zakonom određeno da je obveznik po položaju član upravnog vijeća ustanove.**

Obrazloženje

Zahtjev za davanjem mišljenja Povjerenstva podnio je obveznik Igor Šegović, ravnatelj Županijske bolnice Čakovec. U knjigama ulazne pošte zahtjev je zaprimljen dana 10. siječnja 2021.g., pod poslovnim brojem 711-U-248-M-7/22-01-5, povodom kojeg se vodi predmet broj M-7/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom Sudski registar Trgovačkog suda u Varaždinu utvrdilo da Igor Šegović obnaša dužnost ravnatelja Županijske bolnice Čakovec, stoga je povodom obnašanja navedene dužnosti Igor Šegović obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi kako je ravnatelj Županijske bolnice Čakovecte je ujedno i predsjednik upravnog vijeća Dječjeg vrtića Cipelica u Čakovcu te ga zanima može li kao ravnatelj Županijske bolnice Čakovec biti predsjednik ili član upravnog vijeća Dječjeg vrtića Cipelica, Čakovec.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da Dječji vrtić Cipelica, nije proglašen ustanovom od posebnog državnog interesa niti posebnog interesa za jedinicu lokalne ili regionalne samouprave.

S obzirom da Dječji vrtić Cipelica, nije proglašen ustanovom od posebnog državnog interesa, kao ni ustanovom od posebnog interesa za Grad Čakovec ili Međimursku županiju, obveznik Igor Šegović ne može istovremeno uz obnašanje dužnosti ravnatelja Županijske bolnice Čakovec biti predsjednik niti član upravnog vijeća Dječjeg vrtića Cipelica.

U slučaju da Dječji vrtić Cipelica bude proglašen ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije član u dva druga upravna vijeća ustanova, obveznik Igor Šegović bi mogao istovremeno uz obnašanje dužnosti ravnatelja Županijske bolnice Čakovec ujedno biti predsjednik odnosno član upravnog vijeća Dječjeg vrtića Cipelica.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Igor Šegović, putem dostavljene e-mail adrese
2. Objava na internetskoj stranici Povjerenstva
3. Pismohrana